Tårnholm
Tårnholm, hovedgård på østsiden af Korsør Nor, 5 km øst for Korsør. Dens oprindelse kan føres tilbage til det kongelige borganlæg Tårnborg, der blev opgivet i begyndelsen af 1400-t., idet Tårnholm er anlagt på den tidligere borgs jorde.
Tårnholm Gods blev oprettet i 1774 af Christian Egger ved salget af ryttergodset fra Antvorskov Rytterdistrikt. Christian Eggers søn solgte Tårnholm til P.J. Giersing, som lod den nuværende nyklassicistiske hovedbygning samt avlsbygninger i bindingsværk opføre i 1798.
Tårnholm var fra 1845 til 1923 i slægten Oksholms eje. Tårnholm ejes siden 1998 af Knud Falck Rasmussen.